DA Den Europæiske Unions Tidende CE 88/39

(2004/C 88 E/0042)

SKRIFTLIG FORESPØRGSEL E-1678/03

af José Ribeiro e Castro (UEN) til Kommissionen

(19. maj 2003)

Om: Angola — børnesoldater

Ifølge oplysninger, der for nylig er blevet bragt i medierne, vil de mindreårige, som har deltaget i borgerkrigen i Angola, af landets myndigheder blive fritaget for værnepligt.

Den ikke-statslige organisation »Human Rights Watch« oplyste for kort tid siden, at der antagelig var tale om 11 000, som befandt sig i denne situation.

Verdensbanken har bevilget 30 mio. dollar til finansiering af projekter til fordel for børnesoldater.

Kommissionen bedes derfor besvare følgende spørgsmål:

— råder den over oplysninger om antallet (det sandsynlige eller omtrentlige) af mindreårige, som måtte have tjent i de styrker, der har deltaget i de seneste års borgerkrig i Angola?

— hvordan vurderer Kommissionen den situation, som de pågældende mindreårige befinder sig i i forbindelse med demobiliseringen, familiesammenføringer og bosættelse, som gennemføres af angolanske organer med international støtte?

— overvejer Kommissionen allerede det specifikke tilfælde med integrering, behandling og uddannelse af børnesoldater, både generelt og med hensyn til de børnesoldater, som er blevet forældreløse eller handicappede?

— hvilke foranstaltninger har den truffet eller vil den træffe i denne sag?

Svar afgivet på Kommissionens vegne af Poul Nielson

(11. juli 2003)

Under konflikten i Angola har begge parter indsat børnesoldater. Der foreligger ikke nøjagtige tal, men skønsmæssigt skulle der være tale om mellem 6 000 (ifølge regeringen) og 11 000 (ifølge Human Rights Watch).

Kommissionen mener, at støtten til tidligere børnesoldater efter konfliktens udløb er en af de store udfordringer, der må tages op. Regeringen må, med støtte fra det internationale samfund, være mere aktiv på dette område, skønt der allerede er gjort visse bestræbelser. Som følge heraf har den angolanske regering, FN's børnefond (Unicef) og partnere fra civilsamfundet i begyndelsen af marts 2003 under en rundbordskonference vedrørende beskyttelse af børns rettigheder under genintegreringsprocessen, organiseret af ministeriet for bistand og social genintegrering, bekræftet deres støtte til tidligere børnesoldater og børn, der er adskilt fra deres familie.

Endvidere var et af målene for Angolas demobilisering og genintegrering desuden at give skræddersyet støtte til særlige målgrupper som tidligere børnesoldater og krigsinvalider. Der er afsat ca. 31 mio. USD i støtte til disse særlige målgrupper. Kommissionen deltager i dette program gennem sit bidrag på 20 mio. EUR til multidonor trustfonden inden for rammerne af MDRP (et program for demobilisering og genintegrering, som omfatter flere lande). Kommissionen undersøger for øjeblikket mulighederne for et yderligere bidrag direkte til Angolas program for demobilisering og genintegrering.

Generelt er situationen forbedret, når det gælder demobilisering, familiesammenføring og befolkningens tilbagevenden, om end der stadig er visse vanskeligheder. Det er dog nødvendigt med en betydelig og vedvarende indsats fra regeringens side, støttet af det internationale samfund, hvis denne proces skal bringes til en lykkelig afslutning, hvilket stadig synes at kunne tage lang tid.